

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL DARIAUS JAPKEVIČIAUS PETICIJOS**

2021 m. kovo 31 d.

Vilnius

Lietuvos Respublikos Seimo Peticijų komisija (toliau – Peticijų komisija) 2021 m. kovo 31 d. posėdyje iš esmės išnagrinėjo Dariaus Japkevičiaus peticijoje pateiktą pasiūlymą pakeisti Lietuvos Respublikos baudžiamojo kodekso (toliau – BK, baudžiamasis įstatymas) nuostatas, įtvirtinant, kad už tyčinių nesunkių nusikaltimų padarymą nebūtų galimybės skirti laisvės atėmimo bausmės, ir priėmė sprendimą šį pasiūlymą atmesti.

Peticijų komisija šį sprendimą priėmė atsižvelgusi į Lietuvos Respublikos teisingumo ministerijos pateiktą nuomonę ir manydama, kad galiojantis teisinis reguliavimas, kiek jis susijęs su laisvės atėmimo bausmės nustatymu už nesunkių nusikaltimų padarymą, yra pakankamas ir sudarantis prielaidas apsaugoti svarbiausius visuomenės gėrius, kartu užtikrinantis teisingumo, proporcingumo bei protingumo principų įgyvendinimą realizuojant baudžiamąją atsakomybę už nesunkių nusikaltimų padarymą.

Peticijų komisijos vertinimu, pareiškėjo siūlomas BK pakeitimas yra nepagrįstas, prieštaraujantis baudžiamojo įstatymo normų sistemai bei baudžiamosios atsakomybės realizavimo koncepcijai. Šiame kontekste pažymėtina, kad pagal BK 11 straipsnį nusikaltimas yra laikomas pavojinga ir šiame kodekse uždrausta veika (veikimas ar neveikimas), už kurią numatyta laisvės atėmimo bausmė. Tyčiniai nusikaltimai skirstomi į nesunkius, apysunkius, sunkius ir labai sunkius (BK 11 straipsnio 2 dalis). Nesunkus nusikaltimas yra tyčinis nusikaltimas, už kurį baudžiamajame įstatyme numatyta didžiausia bausmė neviršija trejų metų laisvės atėmimo (BK 11 straipsnio 3 dalis). Už kiekvieno nusikaltimo, įtvirtinto baudžiamajame įstatyme, padarymą įstatymų leidėjas yra numatęs galimybę skirti laisvės atėmimo bausmę, kadangi kiekvienas baudžiamajame įstatyme įtvirtintas nusikaltimas yra laikytinas pavojinga veika, kuria yra kėsinamasi į svarbiausius visuomenės gėrius. Atsižvelgiant į BK įtvirtintų pavojingų ir uždraustų veikų skaičių, neabejotina, kad kiekvieno nusikaltimo pavojingumo laipsnis (kokia žala yra padaroma saugomam gėriui) bei pobūdis (į kokį gėrį yra kėsinamasi) gali skirtis. Pavyzdžiui, tyčinis asmens nužudymas (BK 129 straipsnio 1 dalis) yra pagrįstai laikomas daug pavojingesniu nusikaltimu, negu vagystė (BK 178 straipsnio 1 dalis), kadangi asmens gyvybė yra svarbesnis gėris visuomenei, negu asmens turtas. Atsižvelgiant į kiekvienos nusikalstamos veikos pavojingumo laipsnį bei pobūdį, įstatymų leidėjas išskyrė nusikalstamų veikų pavojingumo kategorijas, kurių skirstymas yra paremtas, atsižvelgiant į konkretaus nusikaltimo sankcijoje numatytos maksimalios laisvės atėmimo bausmės dydį. Taigi, konkretus nusikaltimas yra laikomas nesunkiu ne dėl to, kad tai yra savaime nepavojinga veika, už kurios padarymą nereikėtų skirti laisvės atėmimo bausmės, bet dėl to, kad už aptariamo nusikaltimo padarymą galima skirti ne didesnę, negu 3 metų, laisvės atėmimo bausmę, kuri yra mažiausia tarp visų BK 11 straipsnyje nurodytų nusikaltimų kategorijų. Taip pat, atkreiptinas dėmesys į tai, kad baudžiamajame įstatyme yra įtvirtinta atskira nusikalstamų veikų kategorija – baudžiamieji nusižengimai, už kurių padarymą nenumatyta galimybė skirti laisvės atėmimo bausmę. Baudžiamieji nusižengimai laikytini mažiausiai pavojingomis nusikalstamomis veikomis ir pagal savo pavojingumo pobūdį ne daug kuo skiriasi nuo administracinių nusižengimų. Taigi, pašalinus laisvės atėmimo bausmę iš visų nesunkių nusikaltimų (kas, beje, ir techniškai nėra įmanoma), jie visi taptų baudžiamaisiais nusižengimais, kas visiškai neatitiktų nesunkių nusikaltimų pavojingumo pobūdžio bei laipsnio. Neabejotina, kad nesunkūs nusikaltimai yra labiau pavojingesni, negu baudžiamieji nusižengimai ar administraciniai nusižengimai. Pavyzdžiui, baudžiamuoju nusižengimu pripažįstamas nedidelės vertės (nuo 3 iki 5 MGL dydžio) svetimo turto pagrobimas (BK 178 straipsnio 4 dalis), o nesunkiu nusikaltimu pripažįstamas svetimo turto, kurio vertė gali būti net iki 250 MGL, pagrobimas (BK 178 straipsnio 1 dalis). Analogiškas pavyzdys taikytinas ir sukčiavimo (BK 182 straipsnis), turto pasisavinimo (BK 183 straipsni), turto išvaistymo (BK 184 straipsni) atveju. Atsižvelgiant į tai, neabejotina, kad laisvės atėmimo bausmės įtvirtinimas nesunkiuose nusikaltimuose yra sistemiškai būtinas bei atitinkantis šių nusikaltimų pavojingumo laipsnį bei pobūdį ir saugomų teisinių gėrių svarbą visuomenei.

Atkreiptinas dėmesys į tai, kad įstatymų leidėjas yra atsižvelgęs į mažesnį nesunkių nusikaltimų pavojingumo laipsnį bei pobūdį, todėl galiojančiame baudžiamajame įstatyme yra įtvirtintos specialios taisyklės bei išimtys, sukuriančios pareigą taikyti laisvės atėmimo bausmę už nesunkių nusikaltimų padarymą išimtinais pačiais pavojingiausiais atvejais. Atsižvelgiant į tai, BK 55 straipsnio 1 dalis numato, kad asmeniui, pirmą kartą teisiamam už neatsargų arba nesunkų ar apysunkį tyčinį nusikaltimą, teismas paprastai skiria su areštu arba terminuotu laisvės atėmimu nesusijusias bausmes. Skirdamas arešto arba terminuoto laisvės atėmimo bausmę, teismas privalo motyvuoti savo sprendimą. Taigi, vadovaujantis BK 55 straipsniu, realiai laisvės atėmimo bausmė už nesunkaus nusikaltimo padarymą iš esmės skiriama tik recidyvistams arba, kai pats nesunkaus nusikaltimo padarymas sukėlė tikrai rimtas pasekmes bei padarė apčiuopiamą žalą baudžiamuoju įstatymu saugomiems gėriams. Taip pat, atkreiptinas dėmesys, kad nesunkių nusikaltimų padarymo atvejais galima pritaikyti iš esmės visus atleidimo nuo baudžiamosios atsakomybės institutus, įtvirtintus BK VI skyriuje, taip pat tokio asmens atžvilgiu galima visa apimtimi taikyti BK 75 straipsnyje įtvirtintą bausmės vykdymo atidėjimo institutą, kas apriboja realios laisvės atėmimo bausmės taikymą už nesunkių nusikaltimų padarymą iš esmės iki minimumo. Taigi, baudžiamajame įstatyme jau šiuo metu yra įtvirtintos visos pakankamos prielaidos, kiek įmanoma rečiau skirti laisvės atėmimo bausmę už nesunkių nusikaltimų padarymą.

Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Dariaus Japkevičiaus peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt